หุ้นไทยเสี่ยงรูดเกิน 20 จุด! หลังตลาดหุ้นเอเชียร่วงหนักยกแผงกังวลสงครามการค้าสหรัฐฯ-จีน
หุ้นไทยเสี่ยงรูดเกิน 20 จุด! หลังตลาดหุ้นเอเชียร่วงหนักยกแผงกังวลสงครามการค้าสหรัฐฯ-จีน
23 มี.ค. 2561

ผู้สื่อข่าวรายงานว่า ตลาดหุ้นเอเชียร่วงลงในเช้าวันนี้ (23 มี.ค.2561) ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 700 จุดเมื่อคืน หลังประธานาธิบดีโดนัลด์ ทรัมป์ได้ลงนามในคำสั่งให้เรียกเก็บภาษีนำเข้าสินค้าจากจีน วงเงิน 6 หมื่นล้านดอลลาร์ ซึ่งส่งผลให้เกิดความวิตกกังวลว่า สงครามการค้าระหว่างสหรัฐและจีนอาจจะส่งผลกระทบต่อเศรษฐกิจทั่วโลก
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,188.80 จุด ลดลง 403.19 จุด, -1.87% ดัชนี SSE Composite ตลาดหุ้นจีนเปิดวันนี้ที่ 3,172.77 จุด ลดลง 90.71 จุด, -2.78% ดัชนี HSI ตลาดหุ้นฮ่องกงเปิดวันนี้ที่ 29,930.23 จุด ลดลง 1,140.82 จุด, -3.67% ดัชนี TAIEX ตลาดหุ้นไต้หวันเปิดวันนี้ที่ 10,863.67 จุด ลดลง 142.17 จุด, -1.29% ดัชนี KOSPI ตลาดหุ้นเกาหลีใต้เปิดวันนี้ที่ 2,446.73 จุด ลดลง 49.29 จุด, -1.97%
ทั้งนี้ ดัชนี FTSE STI ตลาดหุ้นสิงคโปร์เปิดวันนี้ที่ 3,436.00 จุด ลดลง 55.37 จุด, -1.59% ดัชนี FBMKLCI ตลาดหุ้นมาเลเซียเปิดวันนี้ที่ 1,860.58 จุด ลดลง 16.29 จุด, -0.87% ดัชนี PSE Composite ตลาดหุ้นฟิลิปปินส์เปิดวันนี้ที่ 7,980.66 จุด ลดลง 143.79 จุด, -1.77%
โดย ประธานาธิบดีโดนัลด์ ทรัมป์ได้ลงนามในคำสั่งประธานาธิบดีเมื่อวานนี้ เพื่อเรียกเก็บภาษีนำเข้าสินค้าจากจีน วงเงิน 6 หมื่นล้านดอลลาร์ เพื่อเป็นการลงโทษจีนที่ได้ขโมยทรัพย์สินทางปัญญาของบริษัทสหรัฐ ขณะเดียวกันปธน.ทรัมป์เชื่อว่า มาตรการดังกล่าวจะช่วยให้สหรัฐแข็งแกร่งและมั่งคั่งขึ้น
ทั้งนี้ การออกมาตรการเรียกเก็บภาษีของปธน.ทรัมป์มีขึ้นหลังจากที่สำนักงานผู้แทนการค้าสหรัฐ (USTR) ได้ทำการสอบสวนตามมาตรา 301 ต่อพฤติกรรมการทำการค้าที่ไม่เป็นธรรมของจีน โดยสินค้าของจีนที่ตกเป็นเป้าหมายในการเรียกเก็บภาษีของสหรัฐ เป็นสินค้าในกลุ่มเทคโนโลยีที่จีนมีข้อได้เปรียบเหนือสหรัฐ
ขณะเดียวกัน รัฐบาลจีนเตรียมประกาศมาตรการเรียกเก็บภาษีนำเข้าสินค้าจากสหรัฐวงเงิน 3 พันล้านดอลลาร์ เพื่อเป็นการตอบโต้
โดย รายงานระบุว่า จีนได้วางแผนเรียกเก็บภาษีนำเข้าเหล็ก ผลไม้ ไวน์ และผลิตภัณฑ์อื่นๆของสหรัฐในอัตรา 15% และเรียกเก็บภาษีนำเข้าเนื้อหมูและอลูมิเนียมในอัตรา 25% โดยจีนได้พุ่งเป้าเรียกเก็บภาษีนำเข้าสินค้าจากสหรัฐจำนวน 128 รายการ
ทั้งนี้ มาตรการเหล่านี้จะมีผลบังคับใช้ทันที หากจีนไม่สามารถบรรลุข้อตกลงการเจรจาด้านการค้ากับสหรัฐได้
นอกจากนี้ ยังมีรายงานว่า จีนจะร้องเรียนต่อองค์การการค้าโลก (WTO) เพื่อดำเนินคดีตามกฎหมายต่อสหรัฐ พร้อมกับเรียกร้องให้มีการจัดการเจรจาเพื่อยุติข้อพิพาททางการค้าในครั้งนี้
ทั้งนี้ นายกรภัทร วรเชษฐ์ ผู้อำนวยการ ฝ่ายวิจัยและบริการการลงทุน จาก บริษัทหลักทรัพย์ โนมูระ พัฒนสิน จำกัด (มหาชน) เปิดเผยกับ “ข่าวหุ้นธุรกิจออนไลน์” ว่า ภาวะตลาดหุ้นไทยวันนี้ยังคงอยู่ในช่วงของการพักฐาน
ขณะที่ มีความกังวลถึงประเด็นของประธานาธิบดีโดนัลด์ ทรัมป์ ได้ลงนามในคำสั่งให้เรียกเก็บภาษีนำเข้าสินค้าจากจีนวงเงิน 6 หมื่นล้านดอลลาร์ ซึ่งมองว่ากรณีดังกล่าวจะกระทบต่อภาพรวมของเศรษฐกิจและตลาดหุ้นทั่วโลก โดยให้กรอบการเคลื่อนไหวในวันนี้ที่ 1,778-1,763 จุด
อนึ่งวานนี้ดัชนีตลาดหุ้นไทยปิดที่ระดับ 1,798.55 จุด ปรับตัวลดลงจากวันก่อนหน้า